૧૯૨૦-૨૧ના અરસાના એ બધાં દિવસો નવી નવી વ્યક્તિઓના પરિચયના, નવા ઉન્મેષોના અને નવી જ્ઞાન ક્ષિતિજોના ઉઘાડના ને અદમ્ય ઉત્સાહનાં હતાં. અનાવિલ આશ્રમમાં ભાગ્યેજ કોઈ એવો દિવસ જતો જ્યારે કો નવી વ્યક્તિનું દર્શન થતું નહીં. એ વ્યક્તિઓ અસહકારની મોહિનીથી દૂર દૂરથી આકર્ષાતી અહીં એકઠી થતી. એ સૌ પોતપોતાની સાથે પોતાની દુનિયાનું આગવું વાતાવરણ લઈને આવતા ને એ વાતાવરણમાં ડોકીયું કરવાનો ને એમાં ગરક થઈ જવાનો લહાવો આપતાં.